Slik vil Frp styre Oslo

Obligatorisk språktest av 4-åringer, dyrere månedskort og full stopp i inntak av flyktninger blir realiteten dersom Frp får viljen sin i Oslo.

- Vi må ha endel seire å vise til for å støtte et budsjett fra byrådet, sier Carl I. Hagen. Her fra byrådsforhandlingene etter valget 2011. STEIN J. BJØRGE

15. nov. 2012 07:06 Sist oppdatert 15. november 2012

Tirsdag denne uken la Fremskrittspartiet frem sitt alternative Oslo-budsjett.

Her foreslår de å selge unna eiendommer, skoler, sykehjem, barnehager og aksjer for å begrense kommunens gjeld. De foreslår omfattende privatisering og vil kurse lærere i å bekjempe ekstrem islam. Kulturlivet må tåle omfattende kutt, og kostnaden til nytt hovedbibliotek i Bjørvika kuttes med en milliard.

Kutter i Deichman

Det alternative budsjettet fra Frp er utgangspunktet når Frp og byrådet (Høyre, Venstre og KrF) nå starter forhandlinger for å bli enige om Oslo-budsjettet for 2013.

Partene hadde sitt første møte onsdag. Torsdag kl. 13 leverer byrådet en skisse til løsning som Frp skal diskutere i et gruppemøte samme kveld. .

Les også «Lurer veldig på hvordan det kan ha blitt så dyrt siden sist»

— Vi ønsker tilbakemelding på viktige og overordnede prinsipper i vårt budsjettforslag - først og fremst hva byrådet vil gjøre med Deichman og Munch. Det er her de store pengene ligger, sier Hagen. - Bare Deichman er blitt en milliard dyrere enn vi så for oss. Tenk hvor mange kunstgressbaner man kan få for en milliard, sier Hagen.

Han også spent på hva byrådet mener om plassering av Munch-museet.

Vil ha OL-avstemning

Frps har tidligere stilt ett ultimatum i forbindelse med budsjettet: Hvis byrådet tillater bønnerom på Oslo-skolene, blir det ingen budsjettavtale. Høyt på ønskelisten står også folkeavstemning om OL-søknad.

— Vi er ikke villig til å bruke 80 millioner på OL-planlegging neste år hvis vi ikke vet at det blir en avstemning. Det finnes både glødende OL-tilhengere og glødende motstandere i Frp. Det tror jeg også gjelder andre partier. Det er ingen grunn til å gjøre OL til et partipolitisk anliggende. La folket avgjøre, sier Hagen.

Les også Yngrebølge gir Oslo pengeproblemer

Han trekker også frem avvikling av kommunal barnehagedrift og salg av Hafslund-aksjer for å nedbetale gjeld som viktige saker for Frp.— Så kan vi heller diskutere hvor mange barnehager eller Hafslund-aksjer som selges. Det er prinsippet som er viktig. Vi ønsker ikke at kommunens gjeld skal skyte i taket, sier Hagen.

«Høl i hue» på Oslo Nye Teater

Hagen beskriver tonen i samtalene så langt som god.

Les også Frp slakter byrådets idrettsbudsjett

— Alle fire partier enige om målet – å komme frem til en avtale der alle er vinnere. Vi i Frp forstår at vi ikke får gjennomslag for alt vi foreslår, men vi må ha endel seire å vise til for å støtte et budsjett fra byrådet, sier Hagen.- Så får vi heller plassere ansvaret for det vi ikke får til, der det hører hjemme – hos byrådet. Vi synes for eksempel det er høl i hodet at Oslo skal bruke 540 kroner i skattepenger på hver billett som selges på Oslo Nye Teater, sier Hagen.

Byrådet ønsker foreløpig ikke å kommentere Frps krav eller forhandlingene som pågår.